
   AVIZ

   asupra

Proiectului de Lege privind aprobarea Ordonanţei de urgenţã a Guvernului nr.97/2020 pentru implementarea unor măsuri de simplificare administrativă în domeniul protecţiei sociale, precum şi pentru acordarea unor drepturi şi beneficii de asistenţă socială în domeniile de activitate în care se menţin restricţii


În conformitate cu prevederile art.94 și art.115 alin.(1) din Regulamentul Camerei Deputaţilor, republicat, cu modificările și completările ulterioare, Comisia juridică, de disciplină şi imunităţi a fost sesizată, spre dezbatere şi avizare, în procedură de urgență, cu Proiectul de lege privind aprobarea Ordonanţei de urgenţă a Guvernului nr.97/2020 pentru implementarea unor măsuri de simplificare administrativă în domeniul protecţiei sociale, precum şi pentru acordarea unor drepturi şi beneficii de asistenţă socială în domeniile de activitate în care se menţin restricţii, trimis cu adresa nr.PL-x 426 din 7 iulie 2020, înregistrat cu nr.4c-13/615 din 7 iulie 2020. 
Senatul, în calitate de primă Cameră sesizată, a adoptat iniţiativa legislativă în şedinţa din ziua de 30 iunie 2020, cu respectarea prevederilor articolului 76 alineatul (2) din Constituția României, republicată.

Camera Deputaţilor este Cameră decizională, în conformitate cu prevederile art.75 alin. (1) şi (3) din Constituţia României, republicată şi ale art.91 alin.(9) pct.2 din Regulamentul Camerei Deputaţilor, republicat, cu modificările și completările ulterioare.


Proiectul de lege are ca obiect de reglementare aprobarea Ordonanței de urgență a Guvernului nr.97/2020 pentru implementarea unor măsuri de simplificare administrativă în domeniul protecției sociale, precum și pentru acordarea unor drepturi și beneficii de asistență socială în domeniile de activitate în care se mențin restricții.


Proiectul de ordonanță de urgență are ca obiect de reglementare acordarea unor drepturi și beneficii de asistență socială în domeniile în care se mențin restricțiile de activitate, depunerea prin mijloace electronice de comunicare a cererilor, declarațiilor și documentelor doveditoare pentru solicitarea drepturilor de asistență socială, desfășurarea programelor de formare profesională autorizate și a examenelor de absolvire online, acordarea ajutorului de deces în cazul persoanelor beneficiare de drepturile prevăzute de Ordonanța de urgență a Guvemului nr.l11/2010 privind concediul și indemnizația lunară pentru creșterea copiilor, aprobată cu modificări prin Legea nr.132/2011, cu modificările și completările ulterioare. 

Potrivit prevederilor art.61 și 129 alin.(1) din Regulamentul Camerei Deputaţilor, republicat, Comisia juridică, de disciplină şi imunităţi a dezbătut iniţiativa legislativă în şedinţa desfășurată în sistem mixt din ziua de 20 mai 2021.

Membrii comisiei au examinat proiectul de lege supus avizării, expunerea de motive şi avizul favorabil cu observații și propuneri al Consiliului Legislativ, înregistrat cu nr.570 din 12 iunie 2020.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea favorabilă a iniţiativei legislative, în forma transmisă Comisiei juridice, de disciplină şi imunităţi de către Biroul permanent. 
În raport de obiectul şi conţinutul reglementării, proiectul de lege face parte din categoria legilor organice.

